Presidenti Obama: Jam optimist për Vitin e Ri 2012
Presidenti amerikan, në fjalimin e fundit të përjavshëm për vitin 2011, theksoi arritjet e vitit që kaloi dhe objektivin kryesor për vit
Në fjalimin e fundit të përjavshëm për vitin 2011, Presidenti Obama tha dje se viti që kaloi ishte një vit ndryshimesh të mëdha dhe përparimi: Zoti Obama përgëzoi demokratët dhe republikanët në Kongres për bashkëpunimin mes tyre për të miratuar një zgjatje 2 mujore për shkurtimet e taksave mbi pagat dhe për përfitimet për të papunët. Presidenti e cilësoi këtë arritje si meritë e amerikanëve që kontaktuan Kongresin në mbështetje të masave dhe u bëri thirrje ligjvënësve të miratojnë një zgjatje një vjetore për shkurtimet mbi taksat, kur të kthehen në Uashington në janar. Zoti Obama e regjistroi mesazhin e tij të javës në Havai ku ndodhet me pushime së bashku me familjen. Presidenti tha se objektivi kryesor i vitit të ri është për një sistem ekonomik amerikan më të drejtë për klasën e mesme. Pritet që ky të jetë një ndër mesazhet kryesore që do të shoqërojnë fushatën e presidentit për zgjedhjet e vitit 2012. Në fjalimin javor të republikanëve, Senatori Johnny Isakson nga shteti Xhorxhia tha se prioriteti kryesor i partisë së tij për vitin e ri është t’ua lehtësojë bizneseve të vogla mundësinë për të hapur vende të reja pune. Ai tha se republikanët do ta realizojnë këtë duke ulur taksat, duke thjeshtëzuar rregulloret dhe përmes sigurisë energjetike. Presidenti Obama e vonoi të premten dërgimin e një kërkese në Kongres për rritjen e tavanit të borxhit, që përfaqëson shumën e ligjshme të parave që mund të marrë borxh qeveria amerikane. Zoti Obama u dha ligjvënësve të të dyja partive më shumë kohë për të hedhur në votë një ligj përgjithësisht simbolik, që u jep mundësi disa ligjvënësve të kundërshtojnë idenë e rritjes së tavanit të borxhit. Rritja e propozuar prej 1.2 trilionë dollarësh pritet të marrë miratim në Kongres, megjithë kundështimet nga disa anëtarë.